自稱「大Loooooong9」 Edan否認有心挑機
Edan日前在社交網自稱「大Loooooong9」並解釋是「大鼻哥窿嘅傻9」,被指向男團LOONG 9挑機,他昨日在機場澄清:「絕對唔係!講吓笑,大家唔好咁認真。(LOONG 9簽名會取消咗。)唔關我事。」在旁的Stanley即對他說:「亂咁講嘢!」
談及不設送機,問會否不習慣沒尖叫聲?Edan說:「習慣,喺屋企都冇尖叫聲,咁遠嚟送機都辛苦,根本見唔到啲乜,收到晒大家心意。」問到日前帶妹妹「小如豬」跟ERROR成員肥仔跳舞,他表示要增進舞技:「大家都讚阿妹好有天分。(網民戥你擔心妹妹?)冇擔心佢,佢好乖,話冇乜男仔追,因為個個驚咗我,我阻嚇性幾大,各位男仔小心啲!(男友要畀你過目?)想像唔到,佢都咁大個,都正常,開心最緊要。」
本文連結 : https://orientaldaily.on.cc/content/娛樂/odn-20240430-0430_00282_002/自稱「大Loooooong9」--Edan否認有心挑機